I helgen 12–13. august i år ble Universitetet i Bergen frastjålet 400 vikingskatter.

Det er kjent at to alarmer ble utløst den kvelden, men nå viser det seg at vekteren bare rykket ut til en av dem.

Ble nektet å se rapportene

Det er Nokas som har ansvaret for sikkerheten ved UiB, De er pålagt å fylle ut en rapport etter hver utløste alarm.

NRK ble først nektet tilgang til disse rapportene, men har nå fått innsyn i dem.

De viser at første alarm gikk klokken 19.42. Vekteren rykket ut og observerte at det blåste kraftig i kledningen på stillaset. Vekteren regnet da med at det var årsaken til alarmen. Han nullstilte den, ble på stedet en stund, men ingen ny alarm ble utløst.

1 time og 40 minutter senere gikk alarmen på nytt.

Vekteren fra Nokas sto da utenfor sitt kontor rundt 300 meter fra museet. Det var dårlig vær med mye vind, og han konkluderte med at det måtte være årsaken. Og han dro derfor ikke til stedet.

Vekter rykker dermed ikke opp til stillaset da vekter tolker tingenes tilstand som at det var værbestemte årsaker til alarmen. Fra Nokas-rapporten om alarmen

Han gikk fra jobb klokken 22, og ba nattevakten om å stikke innom og nullstille alarmen.

IKKE MULIG Å SE: Kartet viser hvor Nokas-kontoret (øverst i bildet) ligger, og gangavstanden til Universitetsmuseet. Det er ikke klar sikt fra Nokas opp til museet. Foto: Google Maps

Rektor reagerer sterkt

Rektor ved Universitetet i Bergen, Dag Rune Olsen, reagerer på hvordan de håndterte alarm nummer to.

– De skal oppsøke alarmstedet, sjekke området rundt og nullstille alarmen. Det ble ikke gjort.



Rektoren understreker at de ikke vet når selve innbruddet skjedde, og når gjenstandene ble fjernet.

– Vi kan ikke se bort fra at det kan ha vært på dette tidspunktet. Uansett er det beklagelig, og brudd på det som burde vært god sikkerhetskikk hos oss.

Vil ikke kommentere

Konsernledelsen i Nokas ønsker ikke å stille til intervju med NRK nå.

I august sa de at de ikke ønsket å kommentere saken på grunn av politietterforskningen, men presiserte at de ikke kjente seg igjen i kritikken om rutinesvikt hos vekterne.

STILLAS: Slik var stillaset på bygget pakket inn. Foto: NRK

Sjokkert over det han ser

– Hva tenker du som rektor om at vekteren kunne gått på tyvene dersom han hadde oppsøkt området for å undersøke hva som utløste alarmen?

– Det blir jo litt hypotetisk, men vi skulle jo gjerne sett at dette ble oppdaget mens det pågikk, sier Olsen.

Privatetterforsker Finn Abrahamsen har også jobbet 26 år i politiet. Han er sjokkert over det han får se når NRK viser ham rapportene.

– Jeg synes det er slett arbeid fra Nokas sin side. Her ser det ut som det er ansatte som har vært litt bedagelige og ikke fulgt opp.

– Dette museet har uerstattelige og store verdier, og det burde jo være skjerpende når alarmen går, sier Abrahamsen.